મુલુંડ-ઈસ્ટમાં ૨૫ એકરમાં ફેલાયેલા ડમ્પિંગ ગ્રાઉન્ડમાં કચરાના ઢગલાઓમાં વારંવાર આગના બનાવો બનતા હોવાને કારણે આગનો ધુમાડો પાસે આવેલી હરિઓમનગરની સોસાયટીઓ સુધી ફેલાય છે. એને પગલે રહેવાસીઓમાં અસ્થમા, કૅન્સર, દમ જેવી સ્વાસ્થ્યની સમસ્યાઓ થઈ રહી છે. આ બાબતે રહેવાસીઓએ ભૂતકાળમાં અનેક આંદોલનો કર્યા હોવા છતાં કોઈ નિકાલ આવી રહ્યો નથી અને દિવસે-દિવસે વધી રહેલી હેલ્થની સમસ્યાઓને કારણે રહેવાસીઓને નાકે દમ આવી ગયો છે. ડમ્પિંગ ગ્રાઉન્ડ બંધ થાય એ જ હવે એકમાત્ર ઉપાય રહ્યો છે. એ સિવાય એકરોમાં ફેલાયેલા ડમ્પિંગ ગ્રાઉન્ડમાં આગની ઘટનાઓ પર કાબૂ લાવી શકાય એમ નથી એવું રહેવાસીઓનું માનવું છે. રહેવાસીઓએ એ પણ આક્ષેપ કર્યો હતો કે ડમ્પિંગ ગ્રાઉન્ડમાં ડમ્પ થતા કચરામાં કેટલાક લોકો ભંગાર વીણવા આવે છે. ત્યાં તેઓ પોતાના એન્જૉયમેન્ટ માટે કચરો બાળતા હોય છે. એને કારણે આગ વધતી જાય છે અને એની ગંભીર અસર રહેવાસીઓ પર થાય છે.